DOKUMENTARI NETFLIX ASLI
Bandar Ukraine ini pernah didiami hampir 50,000 orang.
Ia dilengkapi kemudahan untuk masyarakat
menikmati hidup selesa.
Tetapi pada 26 April 1986,
tiba-tiba ia tidak boleh didiami.
Stesen kuasa nuklear Chernobyl yang berdekatan meletup.
Dalam kurang daripada 48 jam,
bandar ini dikosongkan.
Sejak itu, tiada orang tinggal di sini.
Letupan itu berpunca daripada perancangan yang teruk dan ralat manusia.
Kesilapan.
Ia mencetuskan bencana alam sekitar yang memberi kesan merentasi Eropah.
Ramai orang menganggapnya bencana paling dahsyat
dalam sejarah manusia.
Tetapi Chernobyl cuma satu kejadian.
Tragedi sebenar zaman kita masih berlaku di seluruh dunia,
hampir tidak disedari dari hari ke hari.
Saya bercakap tentang kehilangan tempat liar planet kita,
kepelbagaian biologinya.
Dunia hidup ialah keajaiban yang unik dan menakjubkan.
Berbilion individu daripada jutaan jenis tumbuhan dan haiwan
dengan kepelbagaian yang mengagumkan,
bekerjasama untuk memanfaatkan tenaga matahari
dan mineral bumi,
meneruskan kehidupan yang saling berkait,
membolehkannya saling membantu.
Kita bergantung sepenuhnya pada mesin sokongan hidup yang hebat ini
dan ia bergantung pada kepelbagaian biologinya
untuk berfungsi lancar.
Tetapi cara manusia hidup di dunia sekarang
menyebabkan kemerosotan kepelbagaian biologi.
Ini juga berlaku akibat perancangan yang teruk dan kesilapan manusia.
Ia juga akan mengakibatkan perkara yang kita lihat di sini.
Tempat yang tidak boleh didiami.
Dunia semula jadi semakin pudar.
Buktinya ada di merata-rata.
Ia berlaku semasa hayat saya. Saya lihat dengan mata sendiri.
Filem ini ialah kenyataan saksi
dan pandangan masa depan saya.
Kisah tentang cara kita melakukan kesilapan terbesar kita
dan cara kita boleh betulkannya
jika kita bertindak sekarang.
Saya David Attenborough
dan saya berumur 93 tahun.
Saya telah jalani hidup luar biasa.
Cuma baru sekarang saya hargai betapa luar biasanya hidup saya.
Saya bertuah dapat hidup
dengan menerokai tempat liar planet kita.
Saya pergi ke setiap bahagian dunia.
Saya menikmati seluruh kepelbagaian dan keajaiban dunia hidup.
Sebenarnya, saya tidak dapat bayangkan hidup
dengan cara lain.
Saya sentiasa minat meneroka,
mengembara,
belajar tentang misteri belantara?
dan saya masih belajar
sebanyak seperti ketika saya budak.
1937 POPULASI DUNIA: 2.3 BILION
KARBON DALAM ATMOSFERA: 280 BAHAGIAN PER JUTA
BELANTARA YANG TINGGAL: 66%
Dahulu dunia amat berbeza.
Kita kurang tahu
cara dunia hidup berfungsi.
Ia dipanggil sejarah semula jadi
kerana ia tentang itu sahaja.
Sejarah.
Saya suka datang ke sini
ketika saya budak kerana ini lombong batu besi
tetapi telah ditinggalkan.
Kawasan ini tiada semak. Ia baru berhenti beroperasi sebagai kuari.
Ketika saya budak,
saya habiskan semua masa lapang
meninjau celah-celah batu di tempat begini
untuk cari harta karun.
Fosil.
Ini makhluk yang dipanggil amonit.
Ia hidup di dalam ruang ini
dan menjulurkan sesungutnya untuk menangkap mangsa.
Ia hidup ketika lebih kurang 180 juta tahun dahulu.
Nama saintifiknya ialah Tiltoniceras
kerana ia yang pertama ditemui di kuari ini di Tilton...
di tengah England.
Saya beransur-ansur mula belajar tentang sejarah evolusi Bumi.
Kesimpulannya, ia kisah perubahan yang perlahan dan sekata.
Selama berbilion tahun,
alam telah mencipta hidupan yang mengagumkan,
masing-masing lebih rumit dan hebat daripada sebelumnya.
Ia kerja yang amat halus.
Kemudian, lebih kurang setiap seratus juta tahun
selepas proses yang rumit itu,
suatu bencana berlaku.
Kepupusan besar-besaran.
Banyak spesies hilang dan tiba-tiba diganti beberapa spesies baharu.
Seluruh evolusi itu musnah.
Anda boleh melihatnya.
Garisan pada lapisan batu,
sempadan yang menandakan perubahan global yang hebat dan cepat.
Di bawah garisan itu
ada pelbagai jenis bentuk hidup.
Di atasnya, tidak banyak bentuk hidup.
Kepupusan besar-besaran berlaku lima kali
dalam sejarah empat bilion tahun kehidupan.
Kali terakhir adalah ketika bencana
yang menamatkan zaman dinosaur.
Hentaman meteor mencetuskan perubahan besar
terhadap keadaan Bumi.
Tujuh puluh lima peratus spesies terhapus.
Kehidupan terpaksa dibina semula.
Selama 65 juta tahun,
ia berusaha membina semula dunia hidup
hingga menjadi dunia yang kita tahu.
Zaman kita.
Ahli sains memanggilnya Holosen.
Holosen merupakan salah satu zaman paling stabil
dalam sejarah planet kita.
Selama 10,000 tahun,
suhu purata tidak naik atau turun
lebih daripada satu darjah Celsius.
Dunia hidup yang kaya dan berkembang maju di sekeliling kita
merupakan kunci kestabilan ini.
Fitoplankton di permukaan lautan
dan hutan yang luas hingga ke utara
telah membantu menyeimbangkan atmosfera
dengan memerangkap karbon.
Kawanan besar di padang rumput
menjadikan padang rumput kaya dan subur
dengan membaja tanah.
Paya bakau dan terumbu karang
sepanjang pantai ribuan batu
telah menjadi tempat pembiakan spesies ikan
yang apabila matang
akan berpindah ke air terbuka.
Hutan tebal di keliling Khatulistiwa
mempunyai berlapis-lapis tumbuhan
untuk menyerap sebanyak mungkin tenaga matahari,
membekalkan lembapan dan oksigen
kepada arus udara global.
Kawasan ais kutub juga amat penting,
memantulkan cahaya matahari dari permukaan putihnya,
menyejukkan seluruh Bumi.
Kepelbagaian biologi Holosen
membantu membawa kestabilan.
Seluruh dunia hidup pula
mengikut ritma yang lembut dan tetap...
iaitu musim.
Di padang rumput tropika,
musim panas dan hujan saling bertukar dengan mudah dan lancar setiap tahun.
Di Asia, angin menghasilkan monsun tepat pada masanya.
Di kawasan utara,
suhu meningkat pada Mac,
mencetuskan musim bunga
dan suhunya kekal tinggi
hingga ia menurun pada Oktober
dan menghasilkan musim luruh.
Holosen ialah syurga kita.
Ritma musimnya amat tetap,
memberikan spesies kita peluang yang unik.
Kita cipta perladangan.
Kita belajar cara memanfaatkan musim
untuk menghasilkan tanaman makanan.
Permulaan sejarah peradaban manusia berlaku.
Setiap generasi mampu membangun dan maju
hanya disebabkan kita boleh bergantung pada dunia hidup
untuk memberikan keadaan yang kita perlukan.
Kelajuan kemajuannya tidak boleh ditandingi oleh rekod fosil.
Kecerdasan kita mengubah cara kita berevolusi.
Pada masa dahulu,
haiwan perlu membina kebolehan fizikal
untuk mengubah hidup.
Tetapi bagi kita, suatu idea boleh lakukannya
dan idea itu boleh diwariskan turun-temurun.
Kita mengubah kemampuan pencapaian spesies.
Beberapa milenium selepas ini bermula,
saya membesar pada masa yang tepat.
SEPTEMBER 1954
Permulaan kerjaya saya pada umur 20-an adalah semasa kemunculan
penerbangan global.
Jadi saya berpeluang menjadi antara orang pertama
menikmati sepenuhnya kurniaan hidup yang terhasil
daripada iklim lembut Holosen.
1954 POPULASI DUNIA: 2.7 BILION
KARBON DALAM ATMOSFERA: 310 BAHAGIAN PER JUTA
BELANTARA YANG TINGGAL: 64%
Ke mana-mana saya pergi,
ada sahaja belantara.
Laut yang berkilauan.
Hutan yang luas.
Padang rumput yang besar.
Kita boleh terbang berjam-jam di atas belantara yang belum diterokai.
Saya pula diminta untuk menerokai tempat begini
dan merakam keajaiban dunia semula jadi untuk tayangan di negara saya.
Sebenarnya, ia mudah.
Orang tidak pernah lihat tenggiling atau sloth dalam televisyen.
Mereka tidak pernah lihat pedalaman New Guinea.
Itu masa terbaik dalam hidup saya.
Masa terbaik hidup kita.
Perang Dunia Kedua sudah tamat,
teknologi memudahkan hidup kita.
Kelajuan perubahan semakin meningkat.
Rasa seperti kemajuan kita tiada hadnya.
Masa hadapan tentu menyeronokkan.
Ia akan buat segala impian menjadi kenyataan.
Ini sebelum kita semua sedar
terdapatnya masalah.
1960 POPULASI DUNIA: 3.0 BILION
KARBON DALAM ATMOSFERA: 315 BAHAGIAN PER JUTA
BELANTARA YANG TINGGAL: 62%
SEPTEMBER 1960
Lawatan pertama saya ke Afrika Timur pada 1960.
Ketika itu, tidak dapat dibayangkan
bahawa spesies kita
suatu hari nanti akan ada kuasa
untuk mengancam kewujudan belantara.
Perkataan Maasai "Serengeti" bermaksud padang rumput yang tidak berpenghujung.
Bagi orang yang tinggal di sini, itu amat tepat.
Di Serengeti, kita boleh berada di satu tempat
dan tempat itu tiada haiwan langsung.
Kemudian keesokannya,
ada sejuta gnu.
Suku juta kuda belang.
Setengah juta gazel.
Beberapa hari kemudian...
ia semua hilang
di kaki langit.
Anda tentu rasa padang rumput ini tidak berpenghujung
apabila ia boleh menelan kawanan sebesar itu.
Bernhard Grzimek ialah ahli sains pertama
yang menjelaskan ini tidak benar.
Dia dan anaknya menggunakan pesawat untuk mengekori kawanan
di kaki langit.
Mereka merekodkan laluannya menyeberang sungai
melalui kawasan hutan jarang dan sempadan negara.
Mereka dapati kawanan Serengeti
perlukan kawasan padang rumput yang amat luas untuk berfungsi.
Tanpa ruang seluas itu,
kawanan ini akan pupus
dan seluruh ekosistem akan musnah.
Bagi saya mudah sahaja.
Alam bebas sebenarnya terbatas.
Ia terhad.
Ia perlu dilindungi.
Beberapa tahun kemudian,
idea itu disedari semua orang.
Enjin dihidupkan.
Empat, tiga, dua,
satu,
sifar.
Saya berada di studio televisyen
ketika misi Apollo dilancarkan.
DISEMBER 1968
Ia kali pertama mana-mana manusia
bergerak cukup jauh dari Bumi
untuk lihat seluruh planet.
RAKAMAN SENDIRI APOLLO 8
Ini yang mereka lihat.
Yang kita semua lihat.
Planet kita.
Terancam dan terasing.
Salah satu perkara luar biasa tentangnya
ialah dunia boleh lihat kejadian itu secara langsung.
Luar biasa apabila kita boleh lihat
perkara yang boleh dilihat orang di angkasa lepas
pada masa yang sama dengan orang itu.
Saya juga masih ingat gambar pertama itu.
Kita lihat sebiji guli biru,
sfera biru dalam kegelapan
dan kita sedar bahawa itu Bumi.
Dalam gambar itu juga ada seluruh umat manusia
selain orang yang berada di dalam kapal angkasa
yang mengambil gambar itu.
Itu benar-benar menukar pemikiran penduduk manusia di dunia.
Tempat tinggal kita ada hadnya.
Ada sempadan kepada kewujudan kita.
Ia penemuan semula kebenaran asas.
Secara asasnya kita dikekang dan bergantung pada
dunia semula jadi yang terbatas.
Hakikat ini menjelaskan kehidupan kita semasa zaman prasejarah,
zaman sebelum perladangan dan peradaban.
Walaupun ada antara kita sudah berjalan di bulan,
ada yang masih tinggal
di kawasan paling terpencil di planet ini.
MEI 1971
Pada 1971,
saya pergi mencari satu puak yang terasing di New Guinea.
Mereka masyarakat pemburu-pengumpul,
seperti semua manusia sebelum perladangan.
Mereka tinggal dalam bilangan yang kecil dan tidak tamak.
Mereka jarang makan daging.
Sumber yang mereka guna tumbuh semula secara semula jadi.
Dengan menggunakan teknologi tradisional,
mereka hidup secara lestari,
gaya hidup yang boleh berterusan secara berkesan selama-lamanya.
Ia amat berbeza dengan dunia yang saya kenal.
Dunia yang sentiasa meminta.
1978 POPULASI DUNIA: 4.3 BILION
KARBON DALAM ATMOSFERA: 335 BAHAGIAN PER JUTA
BELANTARA YANG TINGGAL: 55%
Saya habiskan separuh akhir 1970-an dengan mengembara dunia,
membuat siri yang telah lama saya impikan yang bertajuk Life on Earth,
kisah tentang evolusi kehidupan dan kepelbagaiannya.
Ia dirakam di 39 negara.
Kami rakam 650 spesies
dan mengembara sejauh satu setengah juta batu.
Itulah komitmen yang kita perlukan
jika kita mahu menghasilkan potret dunia hidup.
Tetapi ternyata
sesetengah haiwan ini semakin sukar ditemui.
JANUARI 1978
Semasa saya rakam gorila gunung,
cuma tinggal 300 ekor di hutan terpencil di Afrika Tengah.
Anak gorila amat dikehendaki ramai.
Pemburu bunuh banyak gorila dewasa untuk seekor anak gorila.
Saya dapat mendekatinya cuma kerana gorila itu biasa dengan manusia.
Satu-satunya cara untuk ia kekal hidup
adalah dengan ditemani renjer setiap hari.
Proses kepupusan yang saya lihat semasa saya kecil...
di dalam batu...
membuatkan saya sedar ia kini berlaku di sekeliling saya...
terhadap haiwan yang saya kenal
iaitu waris terdekat kita.
Kita bertanggungjawab.
Ia mendedahkan realiti kejam.
Apabila suatu spesies menjadi sasaran,
tiada tempat untuk ia bersembunyi lagi di Bumi.
Paus disembelih oleh kumpulan kapal pemburu paus industri pada 1970-an.
Paus terbesar iaitu paus biru,
cuma tinggal beberapa ribu ekor ketika itu.
Ia hampir mustahil ditemui.
Kami jumpa paus kelasa berdekatan Hawaii
hanya dengan mendengar bunyinya.
Sebentar tadi, kami buat rakaman ini
dengan mikrofon dalam air di Pasifik berdekatan Hawaii ini.
Dengarlah.
Rakaman seperti ini mendedahkan
bahawa lagu paus kelasa panjang dan rumit.
Paus kelasa yang tinggal setempat belajar lagu daripada satu sama lain
dan lagu itu mempunyai tema dan kelainan yang ketara
yang berubah beransur-ansur.
Lagu sedihnya merupakan kunci
yang menukarkan pendapat manusia tentangnya.
Helo, Vostok. Kami orang Kanada.
Berhentilah bunuh ikan paus.
Haiwan yang hanya dianggap
sebagai sumber minyak dan daging
kini menjadi bintang.
Kami lelaki dan wanita dan wakil kanak-kanak.
Kami semua kata, "Berhentilah bunuh paus."
Kita telah banyak kali menyebabkan kepupusan haiwan sebelum ini.
Tetapi kini setelah ia sudah jelas,
ia tidak diterima lagi.
Pembunuhan paus bertukar daripada memburu makanan kepada jenayah.
SELAMATKAN PAUS BERHENTI BUNUH PAUS
Kesedaran bersama yang kuat tiba-tiba muncul.
Tiada orang mahu haiwan pupus.
Orang mengambil berat tentang dunia semula jadi
apabila mereka diberi kesedaran tentang dunia semula jadi.
Kini kita mampu membuat orang di serata dunia sedar.
Ketika Life on Earth ditayangkan pada 1979,
saya telah memasuki umur 50-an.
Terdapat dua kali ganda manusia di planet ini
berbanding ketika saya dilahirkan.
Di Bumi, kita ialah spesies haiwan paling tersebar luas dan dominan.
Kita sememangnya haiwan besar yang paling ramai.
Kini jumlah kita lebih kurang 4,000 juta
dan kita mencapai kedudukan ini dengan amat pantas.
Semuanya berlaku lebih kurang dalam 2,000 tahun lepas.
Seperti kita telah melepasi batasan
yang mengawal aktiviti dan bilangan haiwan lain.
Kita telah bebas.
Kita terpisah daripada kehidupan lain di Bumi,
menjalani kehidupan yang berbeza.
Pemangsa kita telah dihapuskan.
Kebanyakan penyakit kita terkawal.
Kita telah berjaya menemui cara menghasilkan makanan.
Tiada apa-apa lagi boleh menghalang kita.
Tiada apa-apa lagi boleh hentikan kita.
Kecuali kita hentikan diri sendiri.
Kita terus menggunakan Bumi
hingga kita habiskannya.
Menyelamatkan satu atau beberapa kumpulan spesies tidak mencukupi.
Seluruh habitat akan hilang tidak lama lagi.
Mula-mula saya lihat kemusnahan seluruh habitat di Asia Tenggara.
JULAI 1956
Pada 1950-an,
tiga suku daripada Borneo dilitupi hutan hujan.
Kami dengar dahan patah di depan
dan beberapa ela dari situ
kami nampak lembaga besar berbulu merah bergayut di pokok
iaitu orang hutan.
Menjelang hujung abad,
hutan hujan Borneo telah dikurangkan separuh.
Hutan hujan ialah habitat yang amat berharga.
Lebih separuh spesies darat tinggal di sini.
Ia tempat yang menyerlahkan bakat rekaan evolusi.
Kebanyakan daripada jutaan spesies di hutan
wujud dalam bilangan yang kecil.
Setiap satu mempunyai peranan penting.
Ibu orang hutan perlu habiskan sepuluh tahun dengan anaknya,
mengajar tentang buah yang boleh dimakan.
Tanpa latihan ini,
ia tidak akan mahir menyebarkan biji benih.
Generasi masa depan banyak spesies pokok akan terancam
dan kepelbagaian pokok ialah kunci kepada hutan hujan.
Di dalam satu kawasan kecil hutan hutan,
mungkin terdapat 700 spesies pokok yang berbeza,
sebanyak spesies seluruh Amerika Utara.
Tetapi inilah yang kita jadikan ganti kepada kepelbagaian yang hebat itu.
Monokultur kelapa sawit.
Secara perbandingannya, habitat ini mati.
Kita lihat tabir hijau yang kadangkala terdapat burung
dan kita rasa itu tidak mengapa.
Tetapi dari helikopter,
kita akan lihat jalur selebar setengah batu
dan di belakang jalur itu
hanya ada barisan kelapa sawit yang tersusun.
Ada insentif berganda
bagi penebangan hutan.
Keuntungan daripada balak
dan keuntungan
daripada perladangan di atas tanah itu.
Sebab itu kita tebang tiga juta pokok di serata dunia.
Separuh daripada hutan hujan dunia telah ditebang.
Perkara yang kita lihat hari ini cuma bab baharu
dalam proses global selama ribuan tahun.
Penebangan hutan Borneo telah mengurangkan populasi orang hutan sebanyak dua pertiga
sejak saya pertama kali melihatnya 60 tahun lalu.
Kita tidak boleh berterusan menebang hutan hujan
kerana ia tidak lestari.
Jika kita buat perkara yang tidak lestari,
kerosakannya berkumpul
hingga ke tahap seluruh sistem musnah.
Walau sebesar mana pun saiznya, tiada ekosistem yang akan selamat.
Walaupun yang seluas lautan.
Habitat ini ialah subjek siri The Blue Planet
yang kami rakam pada lewat 90-an.
1998 POPULASI DUNIA: 5.9 BILION
KARBON DALAM ATMOSFERA: 360 BAHAGIAN PER JUTA
BELANTARA YANG TINGGAL: 46%
Ia pemandangan menakjubkan dunia yang tidak diketahui,
dunia yang wujud sejak permulaan zaman.
Semua perkara yang kita tidak sangka wujud,
semua dalam pelbagai warna,
semuanya amat cantik.
Semuanya juga tidak terganggu dengan kehadiran kita.
Walaupun kawasannya luas,
lautan secara keseluruhannya kosong.
Tetapi di tempat tertentu, ada kawasan tumpuan.
Di sini, arus menolak nutrien ke permukaan air
dan mencetuskan ledakan kehidupan.
Di tempat begitu,
kawanan besar ikan berkumpul.
Masalahnya kumpulan kapal nelayan juga pandai mencari tempat tumpuan itu
seperti ikan.
Jika terjumpa,
mereka mampu mengumpulkan kawanan ikan dengan mudah.
Ketika tahun 1950-an,
kumpulan kapal nelayan besar mula-mula pergi ke perairan antarabangsa
untuk mengaut hasil lautan di serata dunia.
Tetapi mereka mengaut 90 peratus ikan besar daripada laut.
Mula-mula pukat mereka dapat menangkap banyak ikan.
Tetapi dalam beberapa tahun sahaja,
pukat di seluruh dunia tidak mendatangkan hasil tangkapan.
Perikanan merosot dengan begitu cepat
hingga ada negara memberi subsidi kepada nelayan untuk mengekalkan industri.
Tanpa ikan besar dan pemangsa laut lain,
kitaran nutrien lautan terganggu.
Pemangsa membantu mengekalkan nutrien di dalam air laut yang disinari matahari,
mengitarkannya semula supaya ia boleh diguna berkali-kali oleh plankton.
Tanpa pemangsa,
nutrien akan mendap berabad-abad di dasar laut
dan tempat tumpuan akan mula hilang.
Lautan mula mati.
Hidupan laut juga mula terjejas di perairan cetek.
Pada 1998, seorang kru filem Blue Planet
terjumpa kejadian yang tidak diketahui ketika itu.
Terumbu karang menjadi putih.
Warna putih disebabkan oleh batu karang membuang alga
yang hidup secara simbiotik pada tubuhnya.
Ketika kali pertama melihatnya,
kita rasa mungkin ia cantik
tetapi tiba-tiba kita sedar ia tragik
kerana kita sebenarnya melihat rangka makhluk yang mati.
Batu karang putih akhirnya dilitupi oleh rumpai laut
dan terumbu bertukar daripada taman fantasi
ke tanah terbiar.
Pada mulanya, punca pelunturan itu misteri.
Tetapi ahli sains mula menyedari
dalam kebanyakan kes di tempat pelunturan berlaku,
lautannya semakin panas.
Sudah lama ahli sains iklim memberi amaran yang planet akan semakin panas
akibat pembakaran bahan api fosil dan pembebasan karbon dioksida
dan gas rumah hijau lain ke atmosfera.
Perubahan ketara karbon atmosfera
sentiasa mengganggu Bumi yang stabil.
Ia ciri bagi kelima-lima kepupusan besar-besaran.
Dalam kejadian lalu,
aktiviti gunung berapi perlu berlaku hingga sejuta tahun
untuk mengeluarkan karbon yang cukup daripada Bumi
untuk mencetuskan bencana.
Dengan membakar organisma hidup jutaan tahun
melalui arang batu dan minyak dengan sekali gus,
kita berjaya lakukannya dalam masa kurang 200 tahun.
Suhu udara global agak stabil hingga tahun 1990-an
tetapi rupa-rupanya
ini cuma kerana lautan telah menyerap kebanyakan lebihan haba,
menyembunyikan impak kita.
Bagi saya itulah petunjuk pertama
keseimbangan Bumi mula hilang.
Habitat paling terpencil
wujud di bahagian paling utara dan selatan planet ini.
Saya telah melawat kawasan kutub selama beberapa dekad.
Dari dahulu ia tempat yang menjangkaui imaginasi
dengan pemandangan paling unik di Bumi
dan spesies unik yang menyesuaikan diri dengan kehidupan di tempat ekstrem.
Tetapi dunia jauh itu sedang berubah.
Ketika zaman saya, saya telah merasai kepanasan musim panas Artik.
Kami telah tiba di tempat yang dijangkakan ada ais lautan luas
namun tidak menemuinya.
Kami berjaya pergi dengan bot ke pulau
yang ketika dahulu mustahil dikunjungi
kerana ia terperangkap di dalam ais.
Ketika Frozen Planet ditayangkan pada 2011,
punca perubahan ini telah diketahui umum.
Lautan telah lama tidak mampu menyerap semua lebihan haba
yang berpunca daripada aktiviti kita.
Hasilnya,
purata suhu global kini satu darjah Celsius lebih panas
daripada semasa saya dilahirkan.
Kelajuan perubahan yang paling laju dalam 10,000 tahun lepas.
Ais musim panas di Artik telah berkurang 40 peratus dalam 40 tahun.
Planet kita kehilangan aisnya.
Ekosistem paling suci dan jauh ini menuju ke arah bencana.
Jejak kita kini berada di merata dunia.
Impak kita meninggalkan kesan mendalam.
Serangan membabi buta terhadap planet akhirnya merubah asas dunia hidup.
Kita telah terlebih tangkap 30 peratus daripada bekalan ikan
hingga tahap kritikal.
Kita tebang lebih 15 bilion pokok setiap tahun.
Dengan membina empangan, mencemarkan dan pengekstrakan melampau sungai dan tasik,
kita telah mengurangkan populasi air tawar
sebanyak lebih 80 peratus.
Kita telah menukarkan liar dengan jinak.
Separuh daripada tanah subur di Bumi
kini menjadi tanah ladang.
Tujuh puluh peratus daripada burung di planet ini ialah burung yang diternak.
Kebanyakannya ayam.
Kita menyumbangkan lebih satu pertiga daripada berat mamalia di Bumi.
Enam puluh peratus lagi ialah haiwan yang kita ternak untuk dimakan.
Yang lain-lain, daripada tikus ke paus hanya berjumlah empat peratus.
Kini ini planet kita,
diuruskan oleh manusia untuk manusia.
Tidak banyak yang ditinggalkan untuk hidupan lain.
Sejak saya mula buat penggambaran pada 1950-an,
secara purata, populasi haiwan liar berkurang lebih daripada separuh.
Saya lihat imej ini sekarang
dan sedar bahawa sebagai orang muda di belantara,
saya menyangka saya
menikmati dunia semula jadi yang tidak terusik,
ia cuma ilusi.
Hutan, padang rumput dan lautan itu kini semakin kosong.
Jadi, kini dunia tidak seliar dahulu.
Kita musnahkannya. Tidak, bukan hanya rosakkannya.
Kita telah musnahkan dunia itu sepenuhnya.
Dunia tanpa manusia itu telah hilang.
Manusia telah menakluki dunia.
Itu ialah kenyataan saksi saya.
Kisah keruntuhan global semasa hayat saya.
Tetapi ia tidak berakhir di situ.
Jika kita teruskan keadaan sekarang,
kerosakan yang teruk semasa hayat saya
akan diatasi oleh kerosakan selepas hayat saya.
2020 POPULASI DUNIA: 7.8 BILION
KARBON DALAM ATMOSFERA: 415 BAHAGIAN PER JUTA
BELANTARA YANG TINGGAL: 35%
Sains meramalkan jika saya dilahirkan pada hari ini,
saya akan melihat perkara berikut.
ZAMAN 2030-AN
Hutan hujan Amazon,
ditebang hingga ia tidak dapat hasilkan lembapan yang cukup,
merosot menjadi padang rumput kering,
mengakibatkan kehilangan spesies secara besar-besaran
dan mengubah kitaran air global.
Pada masa yang sama,
ais akan tiada di Artik pada musim panas.
Tanpa litupan ais putih,
tenaga matahari kurang dipantulkan kembali ke angkasa lepas
dan kelajuan pemanasan global meningkat.
ZAMAN 2040-AN
Di sepanjang Utara,
tanah beku mencair,
membebaskan metana,
gas rumah hijau yang beberapa kali lebih kuat daripada karbon dioksida
mempercepatkan kadar perubahan iklim dengan mendadak.
ZAMAN 2050-AN
Apabila lautan menjadi semakin panas dan berasid,
terumbu karang di seluruh dunia mati.
Populasi ikan merosot.
ZAMAN 2080-AN
Penghasilan makanan global dilanda krisis
kerana tanah telah digunakan dengan melampau.
Serangga pendebungaan hilang
dan cuaca semakin tidak boleh dijangka.
ZAMAN 2100-AN
Planet kita menjadi empat darjah Celsius lebih panas.
Banyak kawasan Bumi tidak boleh didiami.
Jutaan manusia kehilangan rumah.
Kejadian kepupusan besar-besaran keenam...
sedang berlaku.
Ini siri kejadian sehala
yang membawa perubahan kekal.
Dalam hayat seterusnya,
keselamatan dan kestabilan Holosen,
syurga kita,
akan hilang.
PERSIDANGAN PERUBAHAN IKLIM PBB, 2018
Kini,
kita berdepan bencana buatan manusia
pada skala global.
Ancaman terbesar kita dalam ribuan tahun.
Jika kita tidak bertindak,
keruntuhan peradaban kita...
dan kepupusan besar dunia semula jadi...
akan berlaku.
Tetapi lebih lama dibiarkan,
lebih sukar kita bertindak nanti.
Awak pula boleh bersara.
Tetapi kini awak mahu...
jelaskan kepada kami tentang masalah...
yang kita alami.
Pada masa yang sama...
saya harap saya tidak terlibat dalam perjuangan ini.
Saya harap ia tidak wujud atau perlu.
Tetapi saya amat bernasib baik dan bertuah
dan saya tentu akan rasa amat bersalah...
jika saya lihat masalah itu
tetapi saya biarkannya sahaja.
FORUM EKONOMI DUNIA DAVOS, 2019
Satu-satunya cara untuk lalu adalah dengan memanjat tubuh yang berhimpit-himpit.
Haiwan yang berada di bawah akan mati dipijak.
Kita berdepan...
keruntuhan dunia hidup,
perkara yang melahirkan peradaban kita,
perkara dalam setiap unsur kehidupan kita.
Tiada sesiapa mahu hal ini berlaku.
Tiada sesiapa mampu menghadapinya.
Apa patut kita buat?
Ia mudah sahaja.
Ia sudah lama berada di depan kita.
Untuk pulihkan semula kestabilan planet,
kita perlu pulihkan kepelbagaian biologinya,
iaitu perkara yang kita musnahkan.
Itu sahaja cara untuk keluar daripada krisis ciptaan kita ini.
Kita perlu liarkan semula dunia.
Liarkan semula dunia lebih mudah daripada yang kita sangka
dan perubahan yang perlu dibuat cuma akan menguntungkan kita
dan generasi seterusnya.
Seabad dari sekarang,
planet kita akan jadi tempat liar semula
dan saya akan beritahu caranya.
Setiap spesies lain di Bumi mencapai populasi maksimum
selepas suatu masa.
Nombor yang boleh dikekalkan
berdasarkan sumber semula jadi yang ada.
Tanpa batasan penghalang,
populasi kita telah meningkat secara mendadak sepanjang hayat saya.
Mengikut anggaran terkini,
akan ada 11 bilion manusia di Bumi menjelang 2100.
Tetapi kita boleh perlahankan atau hentikan pertumbuhan populasi
sebelum ia mencapai tahap itu.
Standard hidup Jepun meningkat mendadak pada separuh akhir abad ke-20.
Apabila penjagaan kesihatan dan pendidikan meningkat,
harapan dan peluang orang meningkat
dan kadar kelahiran menurun.
Pada 1950-an, keluarga Jepun mungkin ada tiga atau lebih anak.
Menjelang 1975, puratanya dua anak.
Hasilnya populasi kini telah stabil
dan tidak berubah sangat sejak alaf baharu.
Ada petanda hal ini mula berlaku di seluruh dunia.
Apabila semua negara membangun,
orang memilih untuk mempunyai kurang anak.
Jumlah bayi yang dilahirkan di seluruh dunia setiap tahun
tidak lama lagi akan stabil.
Punca utama populasi masih meningkat
adalah kerana ramai antara kita hidup lebih lama.
Sampai suatu tahap nanti,
populasi manusia akan mencapai kemuncak buat kali pertama.
Lebih cepat itu berlaku,
lebih mudah kerja yang kita perlu buat nanti.
Dengan bekerja keras untuk keluarkan manusia daripada kemiskinan,
memberikan seluruh akses penjagaan kesihatan
dan membolehkan perempuan khususnya, bersekolah selama mungkin,
kita boleh capai kemuncaknya lebih awal dan pada tahap lebih rendah.
Kenapa kita mahu buat perkara ini?
Memberi orang peluang hidup yang lebih baik memang patut dibuat.
Caranya adalah dengan meningkatkan standard kehidupan di seluruh dunia
tanpa meningkatkan impak kita terhadap dunia itu.
Bunyinya mungkin mustahil
tetapi ada cara untuk kita lakukannya.
Dunia hidup secara asasnya dijana oleh suria.
Tumbuhan Bumi menyerap
tiga trilion kilowatt per jam tenaga suria setiap hari.
Cahaya matahari sahaja mampu membekalkan hampir 20 kali tenaga yang kita perlukan.
Bayangkan jika kita berhenti guna bahan api fosil
dan jana dunia kita dengan tenaga semula jadi yang kekal juga
seperti cahaya matahari, angin, air dan geoterma.
Ketika peralihan abad,
Maghribi bergantung pada minyak dan gas import
untuk seluruh tenaganya.
Kini, ia menjana sendiri 40 peratus tenaganya
daripada rangkaian loji kuasa boleh diperbaharu,
termasuk ladang suria terbesar dunia.
Terletak di penjuru Sahara
dan disambung terus ke Eropah selatan,
Maghribi boleh menjadi pengeksport tenaga suria menjelang 2050.
Dalam 20 tahun,
tenaga boleh diperbaharu dijangka menjadi sumber kuasa utama.
Tetapi kita boleh jadikannya sumber tenaga tunggal.
Memang tidak masuk akal apabila bank dan simpanan kita
melabur dalam bahan api fosil
apabila perkara inilah
yang mengancam masa hadapan kita.
Masa hadapan boleh diperbaharu akan penuh dengan faedah.
Tenaga akan lebih murah di mana-mana,
bandar kita akan lebih bersih dan senyap
dan tenaga boleh diperbaharu tidak akan habis.
Dunia hidup tidak boleh berfungsi tanpa lautan yang sihat
dan begitu juga kita.
Lautan ialah sekutu penting
dalam peperangan untuk mengurangkan karbon atmosfera.
Dengan lebih kepelbagaian,
ia akan berfungsi dengan lebih baik.
Lautan juga penting kepada kita semua sebagai sumber makanan.
Perikanan ialah sumber makanan liar yang terbesar dan jika dibuat dengan betul,
ia boleh berterusan
kerana ia menguntungkan kedua-dua pihak.
Semakin sihat habitat laut,
semakin banyaklah ikan
dan semakin banyak yang boleh dimakan.
Palau ialah negara Pulau Pasifik
yang bergantung pada terumbu karang untuk perikanan dan pelancongan.
Apabila bekalan ikan mula merosot,
orang Palau bertindak
dengan mengehadkan penangkapan ikan
dan mengharamkan sepenuhnya penangkapan ikan di banyak tempat.
Populasi ikan yang dilindungi tidak lama kemudian menjadi amat sihat,
dan melimpah ke kawasan penangkapan ikan yang dibenarkan.
Hasilnya,
kawasan larangan menangkap ikan meningkatkan tangkapan nelayan tempatan
sambil membolehkan batu karang pulih semula.
Bayangkan jika kita guna pendekatan yang sama di serata dunia.
Zon larangan menangkap ikan seluas lebih satu pertiga daripada laut
dijangka cukup untuk membekalkan ikan yang kita perlukan.
Di perairan antarabangsa,
PBB cuba mewujudkan zon larangan menangkap ikan yang terbesar sekali.
Tindakan ini
akan mengubah lautan terbuka
daripada tempat yang kosong akibat kapal nelayan bersubsidi
kepada lautan belantara yang akan membantu kita memerangi perubahan iklim.
Kawasan simpanan hidupan liar yang terbesar di dunia.
Di darat pula,
kita perlu kurangkan kawasan perladangan secara mendadak
bagi memberi ruang untuk hutan tumbuh kembali.
Cara paling cepat dan berkesan untuk lakukannya
adalah dengan mengubah diet kita.
Karnivor besar secara semula jadi tidak banyak
kerana ia memerlukan banyak mangsa untuk hidup.
Bagi setiap pemangsa di Serengeti,
ada lebih 100 haiwan mangsa.
Setiap kali kita memilih daging,
kita juga tanpa sedar meminta
ruang yang besar.
Planet ini tidak dapat menampung berbilion pemakan daging yang besar.
Ruangnya tidak mencukupi.
Jika kita semua mempunyai diet berasaskan tumbuhan,
kita cuma perlukan separuh daripada tanah yang kita guna sekarang.
Disebabkan kita akan menumpukan pada penanaman tumbuhan,
kita boleh meningkatkan hasil tanah dengan banyak.
Belanda salah satu daripada negara yang berpenduduk paling padat.
Ia penuh dengan ladang keluarga yang kecil
yang tidak boleh dibesarkan lagi.
Jadi, peladang Belanda mahir menggunakan ruang dengan sebaiknya.
Mereka lakukannya dengan cara lestari,
mengeluarkan hasil sepuluh kali ganda dalam dua generasi
dengan menggunakan air yang kurang,
racun serangga yang kurang, baja yang kurang
dan bebaskan karbon yang kurang.
Walaupun saiznya kecil,
Belanda kini pengeksport makanan kedua terbesar dunia.
Kita memang boleh menggunakan kaedah berteknologi rendah dan tinggi
untuk hasilkan lebih banyak makanan dengan tanah yang lebih sedikit.
Kita boleh mula hasilkan makanan di ruang baharu.
Di dalam bangunan di bandar.
Malah di tempat yang tiada tanah langsung.
Apabila kita memajukan cara kita berladang
kita akan mula mengurangkan pengambilan tanah
yang kita buat sejak kita mula berladang.
Ini penting kerana kita amat perlukan semua tanah percuma itu.
Hutan ialah komponen asas pemulihan planet kita.
Ia teknologi alam yang terbaik untuk memerangkap karbon
dan ia pusat kepelbagaian biologi.
Sekali lagi, dua ciri ini bekerjasama.
Semakin liar dan pelbagai hutan itu,
semakin berkesan ia menyerap karbon daripada atmosfera.
Kita mesti segera hentikan penebangan hutan di semua tempat...
dan tanam tanaman seperti kelapa sawit dan soya
hanya di tanah yang hutannya telah lama ditebang.
Lagipun, ia memang banyak.
Tetapi kita boleh buat lebih baik.
Seabad dahulu, lebih tiga perempat Costa Rica ditutupi hutan.
Menjelang 1980-an, pembalakan tidak terkawal
mengurangkannya hingga satu perempat.
Kerajaan bertindak
menawarkan geran kepada pemilik tanah untuk menanam pokok asal.
Dalam 25 tahun sahaja, hutannya telah kembali
menutupi separuh Costa Rica semula.
Bayangkan jika kita boleh capai perkara ini pada tahap global.
Kewujudan semula pokok akan menyerap
sehingga dua pertiga daripada karbon
yang telah dibebaskan ke atmosfera akibat aktiviti kita setakat ini.
Dengan semua perkara ini,
ada satu prinsip paling penting.
Alam semula jadi ialah sekutu terbesar
dan ilham terhebat kita.
Kita cuma perlu ikut cara alam selama ini.
Ia telah lama merungkai misteri rahsia kehidupan.
Dalam dunia ini, sesuatu spesies hanya boleh hidup biak...
apabila semua yang di sekelilingnya hidup biak juga.
Kita boleh selesaikan masalah yang kita hadapi kini
dengan menerima hakikat ini.
Jika kita jaga alam semula jadi,
alam semula jadi akan jaga kita.
Kini masanya untuk spesies kita
untuk berhenti membesar,
untuk memulakan hidup di planet kita
seimbang dengan alam semula jadi,
untuk mula berkembang maju.
Apabila difikirkan, kita sedang selesaikan perjalanan.
Sepuluh ribu tahun lalu, sebagai pemburu-pengumpul
kita hidup dengan lestari kerana itu sahaja pilihan yang ada.
Lama kemudiannya,
ia kembali menjadi satu-satunya pilihan.
Kita perlu mencari semula...
cara untuk menjadi lestari,
berubah daripada terasing dengan alam semula jadi
kembali menjadi sebahagian daripada alam semula jadi.
Malam ini, kami ada rancangan berbeza untuk anda.
Jika kita boleh tukar cara kita hidup di Bumi,
masa hadapan alternatif akan muncul.
Dalam masa hadapan ini,
kita jumpa cara untuk memanfaatkan tanah
yang membantu, bukan mengganggu alam,
cara mengaut hasil laut yang membolehkannya cepat membiak semula
dan cara untuk menuai hutan kita dengan lestari.
Kita akan akhirnya belajar cara bekerjasama dengan alam
dan bukan melawannya.
Akhirnya,
selepas seumur hidup meneroka dunia hidup,
ada satu perkara yang saya pasti.
Ini bukan tentang menyelamatkan planet kita.
Ini tentang menyelamatkan diri kita.
Sebenarnya, jika kita ada atau tiada,
dunia semula jadi akan membangun semula.
Dalam 30 tahun sejak Chernobyl ditinggalkan,
hutan telah tumbuh semula di kawasan ini.
Kini, hutan telah menawan bandar ini.
Ini menjadi tempat perlindungan haiwan liar yang amat jarang ditemui.
Ia juga bukti hebat bahawa betapa teruknya kesilapan kita,
alam semula jadi akhirnya akan mengatasinya.
Dunia hidup akan bertahan.
Takdir manusia tidak semestinya begitu.
Kita sampai sejauh ini kerana kita makhluk paling pandai
yang pernah hidup.
Tetapi untuk teruskannya,
kita perlukan lebih daripada kepandaian.
Kita perlukan...
kebijaksanaan.
Ada banyak perbezaan
antara manusia dan spesies lain di Bumi
tetapi cuma kita sahaja boleh meramal masa hadapan.
Telah lama saya dan mungkin anda, risau menghadapi masa hadapan itu
tetapi kini jelas bahawa harapan masih ada.
Ada peluang untuk kita betulkan keadaan,
sempurnakan penambahbaikan diri, menguruskan impak kita
dan sekali lagi menjadi spesies yang seimbang dengan alam semula jadi.
Kita cuma perlukan keazaman untuk lakukannya.
Kini kita ada peluang untuk mencipta rumah yang sempurna untuk diri kita
dan memulihkan semula dunia yang kaya, sihat dan luar biasa yang kita warisi.
Bayangkannya.
FILEM INI IALAH KENYATAAN SAKSI DAVID ATTENBOROUGH
SIAPA LAGI YANG PERLU MENONTONNYA?
Terjemahan sari kata oleh Majdi Omar